arnastofnun/IGC-2024 huggingface dataset:
Spænski sósíalíski verkamannaflokkurinn

Spænski sósíalíski verkamannaflokkurinn (sp. "Partido Socialista Obrero Español"; skammstafað PSOE), oft kallaður Sósíalistaflokkurinn í daglegu tali, er spænskur stjórnmálaflokkur. Flokkurinn var stofnaður árið 1879 og er elsti starfandi stjórnmálaflokkur á Spáni.

PSOE er aðili að Flokki evrópskra sósíalista og Alþjóðasambandi sósíalista.

Saga flokksins.

Pablo Iglesias stofnaði flokkinn þann 2. maí árið 1879 með það í huga að tala máli og gæta hagsmuna verkalýðsstéttar Spánar. Flokkurinn var stofnaður á grundvelli sósíalisma og marxískra kenninga. Árið 1936 gekk flokkurinn í ríkisstjórn ásamt öðrum vinstriflokkum spænska lýðveldisins. Eftir að herforinginn Francisco Franco gerði tilraun til valdaráns ásamt spænskum íhaldsöflum síðar sama ár klofnaði PSOE í þrjár fylkingar: í marxískan byltingarflokk, í miðvinstrisinnaðan stjórnmálaflokk og í umbótaflokk.

Eftir að Franco og stuðningsmenn hans unnu spænsku borgarastyrjöldina og komu á einræði var spænski sósíalíski verkamannaflokkurinn bannaður. Flokknum var ekki leyft að starfa á ný fyrr en árið 1977, eftir dauða Francos og endalok einræðisstjórnarinnar. Flokkurinn vann sigur í þingkosningum árið 1982 og stofnaði ríkisstjórn þar sem aðalritari flokksins, Felipe González, varð forsætisráðherra. González var forsætisráðherra Spánar fyrir flokkinn til ársins 1996, en þá bað flokkurinn ósigur í þingkosningum fyrir Þjóðarflokknum og borgaraleg hægristjórn undir forsæti José María Aznar tók við völdum á Spáni.

Árið 2004 tókst flokknum að vinna sigur gegn Þjóðarflokknum og mynda nýja ríkisstjórn með flokksleiðtogann José Luis Rodríguez Zapatero sem forsætisráðherra. Stjórn Zapateros hélt velli eftir kosningar árið 2008 en árið 2011 hlaut Sósíalistaflokkurinn sína verstu kosningu frá tíma borgarastyrjaldarinnar og Þjóðarflokkurinn vann hreinan meirihluta á þingi.

Á öðrum áratugi 21. aldar var sósíalíski verkamannaflokkurinn lengst af stærsti stjórnarandstöðuflokkurinn ásamt Borgaraflokknum og vinstriflokknum Podemos. Frá árinu 2014 hefur Pedro Sánchez verið aðalritari flokksins. Hann varð forsætisráðherra Spánar árið 2018 eftir að hafa leitt vantrauststillögu gegn stjórn Mariano Rajoy. Í kosningum sem haldnar í apríl árið 2019 vann flokkurinn um 30 prósent atkvæða og varð stærsti flokkurinn á spænska þinginu. Sánchez tókst þó ekki að mynda meirihlutastjórn og því var aftur haldið til kosninga þann 10. nóvember sama ár. Í þeim kosningum viðhélt flokkurinn svipuðu fylgi.
Bobby Lee

Robert Young "Bobby" Lee, Jr. (f. 17. september 1971) er bandarískur leikari.
Cerastium novoguinense

Cerastium novoguinense er jurt af hjartagrasaætt. Hún er ættuð frá Nýju Gíneu.
Cerastium limprichtii

Cerastium limprichtii er jurt af hjartagrasaætt. Hún er ættuð frá Kína.
Nýr vettvangur

Nýr vettvangur var stjórnmálahreyfing sem varð til árið 1990 og bauð fram lista til borgarstjórnar Reykjavíkur í sveitarstjórnarkosningunum árið 1990. Listinn fékk tvo borgarfulltrúa kjörna, Ólínu Kjerúlf Þorvarðardóttur og Kristínu Á. Ólafsdóttur. Framboðið var sameignlegt framboð Alþýðuflokksins, klofningshóps úr Alþýðubandalaginu og fleiri aðila. Upphaflega hugmyndin með framboðinu var að sameina félagshyggjufólk og tók Nýr vettvangur þátt í því að í kosningum 1994 kom fram Reykjavíkurlisti.

Framboðið.

Hugmyndin að framboðinu mun hafa komið frá Alþýðuflokknum en upphaflega hugmyndin var að bjóða fram sameinaðan lista stjórnarandstöðuflokkanna í borgarstjórn Reykjavíkur, þ.e. Alþýðubandalags, Alþýðuflokks, Framsóknarflokks og Kvennalista en ekki náðist samstaða um slíkt meðal flokkanna.

Valið var á listann í prófkjöri í byrjun apríl árið 1990 en fulltrúaráð alþýðuflokksfélaganna í Reykjavík, Félag ungra alþýðubandalagsmanna, Reykjavíkurfélagið, Samtök um borgarmál og Samtök um nýjan vettvang stóðu að prófkjörinu. 22 frambjóðendur gáfu kost á sér en sigurvegari prófkjörsins varð Ólína Þorvarðardóttir og leiddi hún lista framboðsins í borgarstjórnarkosningunum sem fram fóru þann 26. maí 1990. Í öðru sæti var Kristín Á. Ólafsdóttir en hún hafði áður verið borgarfulltrúi Alþýðubandalagsins og ötull talsmaður sameiningar jafnaðarmanna. Nokkuð mjótt var á munum í baráttunni á milli Ólínu og Kristínar um fyrsta sætið en svo fór að lokum að Kristín laut í lægra hald. Munurinn var einungis 30 atkvæði en í heildina tóku 2.130 manns þátt í prófkjörinu.

Nýr vettvangur bauð fram undir listabókstafnum H en helstu áherslumál framboðsins voru úrbætur í leikskólamálum, fjölgun kaupleiguíbúða í Reykjavík og aukið gegnsæi í stjórnkerfi borgarinnar.

Kosningaúrslit.

Í aðdraganda kosninganna gáfu skoðanakannanir til kynna að framboðið gæti átt von á að ná 3-4 kjörnum fulltrúum í borgarstjórn. Niðurstaða kosninganna varð sú að Nýr vettvangur hlaut 8282 atkvæði eða 14,76% og hlaut tvo borgarfulltrúa kjörna, þær Ólínu Þorvarðardóttur og Kristínu Á. Ólafsdóttur sem áður hafði verið borgarfulltrúi Alþýðubandalagsins.
Ólafur Jóhann Engilbertsson

Ólafur J. Engilbertsson er fæddur 1960 á Tyrðilmýri á Snæfjallaströnd við norðanvert Ísafjarðardjúp. Ólafur er MA í hagnýtri menningarmiðlun, sagnfræðingur, leikmyndahöfundur og grafískur hönnuður. Hann stundaði nám í leikmyndahönnun við Institut del teatre í Barcelona og er höfundur leikmynda við fjölmörg verk í sjónvarpi, kvikmyndum og leikhúsum. Grafíska hönnun nam hann við Academy of Art College í San Francisco. Hann hefur hannað firmamerki, bókakápur, geisladiska, bæklinga og skilti auk hátt á sjöunda tug sögusýninga fyrir Sögumiðlun ehf. Ólafur nam bæði sagnfræði og hagnýta menningarmiðlun við Háskóla Íslands. Jafnframt því að vera framkvæmdastjóri Sögumiðlunar er Ólafur formaður stjórnar Snjáfjallaseturs þar sem hann hefur stjórnað fjölda menningarviðburða, sýningum, málþingum, tónleikum og blönduðum dagskrám. Ólafur er auk þess í stjórn Smekkleysu SM ehf. og Félags um Listasafns Samúels í Selárdal.
Heilög Barbara

Heilög Barbara er dýrlingur og píslarvottur í Kristni. Nafn hennar kemur fyrst fram í rómverskum heimildum frá 7. öld og dýrkun hennar má rekja til 9. aldar. Samkvæmt dýrlingasögum um hana var hún dóttir heiðingja sem nefnist Díoskorus. Faðir hennar læsir hana í turni til að loka hana frá umheiminum. Hún var þá orðin kristin á laun og hafnaði bónorði sem faðir hennar bar upp við hana. Þegar faðir hennar kemst að því að hún er kristin hyggst hann drepa hana. Hún er dregin fyrir héraðsstjórann sem lætur pynta hana á hryllilegan hátt en sár hennar gróa fyrir kraftaverk. Að lokum er hún dæmd til dauða og faðir hennar heggur sjálfur af henni höfuðið. Hann er síðan sleginn eldingu. Kraftaverk eiga sér síðan stað við gröf Barböru.

Barbara er oft sýnd með hlekki við turn eða haldandi á turni. Stundum heldur hún á pálmagrein.

Barbara var dýrkuð á miðöldum og var verndardýrlingur námumanna, byssusmiða, fallbyssuliða og annarra sem unnu með sprengiefni og áttu því á hættu að bíða bráðan bana við vinnu sína. Hún var ein af hjálpardýrlingunum fjórtán sem gott þótti að heita á. Enn í dag er hún álitin verndardýrlingur hermanna og jarðfræðinga. Seinna dró úr átrúnaði á hana þar sem saga hennar var ekki talin eiga sér neina stoð í veruleikanum. Árið 1969 var hún fjarlægð úr dýrlingadagatali kaþólsku kirkjunnar. Messudagur hennar er 4. desember.

Í Kapelluhrauni við Straumsvík eru tóftir gamallar kapellu sem talið er að hafi verið helguð heilagri Barböru því Barbörulíkneski fannst þar við fornleifakönnun. Hraunið rann til sjávar í Straumsvík í eldgosi árið 1151 og yfir veginn sem lá suður með sjó og til Vatnsleysustrandar. Nýr vegur var síðan ruddur yfir hraunið og þá hefur kapellan verið reist ferðamönnum til halds og trausts. Barbara hefur þótt eðlileg til áheita gegn eldgangi og jarðeldi. Íslenskir jarðfræðingar hafa haldið upp á heilaga Barböru og lengi var einskonar Barbörusöfnuður til á Orkustofnun og ÍSOR sem hélt árlegar Barbörusamkomur á Barbörumessu eða þar um kring.
Jóladagatal

Jóladagatal er sérstakt dagatal sem notað er til að telja niður daga frá aðventu til jóla. Í kristni er sá siður á aðventu að sérstök kerti og dagatöl eru notuð til að merkja og fylgjast með tíma fram að jólum. Á aðventukertum eru merki sem sýna daga til jóla og kveikt er á kertunum daglega þar til þau brenna niður að næsta merki. Aðventudagatöl er með litlum dyrum sem eru opnaðar á hverjum degi og bak við hverja dyr er mynd. Fyrsti sunnudagur í aðventu er breytilegur eftir árum, hann er á tímabilinu 27. nóvember til 3 desember og því er algengt að jóladagatöl, sérstaklega þau sem ekki eru einnota byrji á 1. desember.

Hefðbundin aðventudagatöl sýna jólajötuna og umhverfi hennar, jólasveininn Santa Kláus og vetrarveður. Flest jóladagatöl hafa 24 litlar pappírsglugga og er gjarna biblíumynd eða mynd tengd jólahaldi bak við hvern glugga. Jóladagatöl eru úr ýmis konar efni, þau eru oft úr pappír með pappírsflipum fyrir hvern dag en stundum úr vösum úr efni sem eru saumuð eða límd á bakgrunn eða úr máluðum viðarboxum þar sem geyma má í litla hluti. Mörg jóladagatöl eru eins og stórt rétthyrnt kort með gluggum, einum fyrir hvern dag. Oft eru dyr eða gluggar á jóladagatali númeruð í engri sérstakri röð og gluggar misstórir.

Norræn jóladagatöl í sjónvarpi og útvarpi.

Á Norðurlöndum er hefð fyrir jóladagatali í útvarpi eða sjónvarpi, einum þætti fyrir hvern dag frá 1. til 24 desember. Útsending á slíkum þáttum hófst í sænsku útvarpi árið 1957 í þættinum "Barnens adventskalender" og fyrsta jóladagatalið sem birtist í sjónvarpi var birt í sænska sjónvarpsþættinum Titteliture árið 1960. Fyrsta jóladagatalið sem birtist í ljósvakamiðlum í Danmörku var "Historier fra hele verden" sem birtist 1962.

Meðal norræna jóladagatala sem birst hafa í sjónvarpi eru norski þátturinn frá 1979 "Jul i Skomakergata" og íslenski sjónvarpsþátturinn frá 1990 "Á baðkari til Betlehem".

Íslenskt jóladagatal miðað við íslenska jólasveina.

Á Íslandi er hefð fyrir að miða tímatal til jóla við ferðalag íslensku jólasveinanna til byggða og miða við að einn komi á hverjum degi og sá fyrsti 12. desember og síðan birtist einn á hverjum degi. Er þar miðað við röð og nöfn jólasveina eins og í jólasveinakvæði Jóhannesar úr Kötlum. Þjóðminjasafnið hefur árlega frá 12. desember til 23 desember kl. 11. skemmtun þar sem jólasveinn dagsins kemur. Það tíðkast einnig að ung börn setja skó út í glugga á þessum tíma og vænta smágjafa frá jólasveini dagsins.
Cerastium humifusum

Cerastium humifusum er jurt af hjartagrasaætt. Hún er ættuð frá Suður-Ameríku.
Durban

Durban (súlú: "eThekwini", af "itheku" „flói, lón“) er þriðja fjölmennasta borg Suður-Afríku á eftir Jóhannesarborg og Höfðaborg. Hún er stærsta borgin í héraðinu KwaZulu-Natal. Durban liggur við austurstönd Suður-Afríku og er fjölfarnasta höfn landsins. Borgin er jafnframt mikilvæg miðstöð ferðamennsku, enda liggur í heittempraða beltinu við góðar strendur.

Íbúar Durban eru 3,44 milljónir. Því er borgin ein sú stærsta við Indlandshafsströnd Afríku. Hún er þar að auki önnur stærsta iðnframleiðsluborg Suður-Afríku á eftir Jóhannesarborg.
Virunga-þjóðgarðurinn

Virunga-þjóðgarðurinn er þjóðgarður í Austur-Kongó í Afríku. Þjóðgarðurinn var stofnaður árið 1925 og er einn elsti þjóðgarður í Afríku. Hann er um 7.800 ferkílómetrar að stærð. Þjóðgarðurinn er mikilvægt varðveislusvæði margra dýrategunda svo sem ýmissa tegunda af górillum, simpasa, ókapa, ljóna, fíla og flóðhesta.
Sandgerði

Sandgerðisbær (áður Miðneshreppur) var sveitarfélag á utanverðum Reykjanesskaga, en það sameinaðist sveitarfélaginu Garði þann 10. júní 2018. Náði Sandgerði yfir alla vesturströnd Miðness (Rosmhvalaness), allt út að Garðskaga. Hið sameinaða sveitarfélag Sandgerðis og Garðs heitir Suðurnesjabær.

Saga.

"Miðneshreppur" var stofnaður árið 1886 þegar Rosmhvalaneshreppi var skipt í tvennt eftir endilöngu nesinu. Hélt hinn hlutinn gamla nafninu áfram en hann náði yfir byggðirnar innan megin á nesinu: Garð, Leiru og Keflavík.

Miðneshreppur varð bæjarfélag 3. desember 1990 og nefndist upp frá því "Sandgerðisbær".

Sandgerðishverfi er eitt af sjö hverfum Miðneshrepps/Sandgerðis og talið að sunnan frá Ósabotnum nefnast þau: Stafneshverfi, Hvalsneshverfi, Fuglavíkurhverfi, Bæjarskershverfi, Sandgerðishverfi, Flankastaðahverfi og Kirkjubólshverfi.

Við jarðamatið 1861 voru fimm býli skráð í Sandgerðishverfi: Krókskot, Landakot, Tjarnarkot, Bakkakot, auk Sandgerðisjarðar. Eignarhald á þessum býlum var mismunandi, sum voru hjáleigur frá Sandgerðisjörð en önnur sjálfstæðar jarðir. Til dæmis var Krókskotjörð seld 1840 og hefur síðan verið sjálfstæð útvegsjörð. Kaupandi var Bjarni Jónsson (1782–04.07.1859), sem fæddist að Rauðnefsstöðum á Rangárvöllum. Landakot og Tjarnarkot voru einnig aðskilin frá Sandgerðisjörð. Hins vegar var Bakkakot alla tíð tómthús, án landréttinda og hvarf úr ábúð um 1900. Sjálfstæðu jarðirnar fjórar eiga hlutdeild í sameiginlegum réttindum hverfisins. Auk heiðarlandsins sem allar fjórar jarðirnar eiga sameiginlega, eru svonefnd Lönd í sameign Krókskots og Sandgerðisjarðar.

Íbúar í Sandgerði voru rúmlega 1700 og hafði verið nokkur fjölgun síðustu áratugi sveitarfélagsins. Sjávarútvegur og fiskvinnsla voru helstu atvinnuvegir, einnig iðnaður, verslun og þjónusta í frekar smáum stíl. Allgóð höfn var í Sandgerði og höfðu viðamiklar hafnarframkvæmdir átt sér þar stað á seinni hluta 20. aldar. Flugstöð Leifs Eiríkssonar var innan bæjarmarka Sandgerðis.

Sandgerði var upphaflega útvegsjörð í betra lagi og bjuggu þar góðbændur, sem aðallega höfðu fiskinn í sjónum að bústofni. Eins og nafnið gefur til kynna er jarðvegur þarna mjög sendinn og ekki vel fallinn til ræktunar. Sandurinn var að miklu leyti heftur með umfangsmikilli ræktun melgresis og hleðslu mikils sjóvarnargarðs á fyrri hluta 20. aldar.

Í Sandgerði er Björgunarsveitin Sigurvon, sem er fyrsta björgunarsveit sem stofnuð var á vegum Slysavarnafélags Íslands. Rekur hún björgunarbátinn Hannes Þ. Hafstein og hefur mörgum verið bjargað úr sjávarháska og komið til aðstoðar vegna slysa eða sjúkdóma á hafi úti með þessum bát.

Sandgerðisbær náði frá Garðskagatá í norðri að Ósabotnum í suðri. Kirkjustaður er á Hvalsnesi, en þar var Hallgrímur Pétursson, sálmaskáld, (1614 - 1674) fyrst prestur árin 1644 - 1651.

Sandgerðisbær var "draumasveitarfélag Suðurnesja" árið 2007 og var í 13. sæti yfir öll sveitarfélög á Íslandi.
Brautin (vikublað)

Brautin var íslenskt vikublað sem hóf göngu sína árið 1928 og kom út í rúmlega eitt og hálft ár. Í haus blaðsins sagði að það væri gefið út af „nokkrum konum í Reykjavík“. Efni Brautarinnar tengdist einkum stjórnmálum og jafnréttisbaráttu kvenna.

Útgáfusaga og stefnumál.

Fyrsta tölublað Brautarinnar kom út þann 29. júní árið 1928. Voru ritstjórar blaðsins þær Sigurbjörg Þorláksdóttir kennari og Marta Einarsdóttir verslunarkona. Í ávarpsorðum kom fram að útgáfunni væri ætlað að bæta úr bágum blaðakosti íslenskra kvenna, sem einungis héldu úti ársritinu "Hlín", "19.júní" sem kæmi út á mánaðarfresti og "Ljósmæðrablaðinu" með sex útgáfudaga á ári. Þótt konur væru helsti markhópur blaðsins og greinar um kvenfrelsismál og heimilishald fyrirferðarmiklar birti blaðið þó fjölda greina eftir karla.

Brautin tók virkan þátt í umræðum um þau málefni sem hæst bar í stjórnmálum hverju sinni. Ríkisstjórn Framsóknarmanna var oft harðlega gagnrýnd, einkum þó dómsmálaráðherrann Jónas frá Hriflu. Blaðið hafði ríka samúð með þeim sem höllum fæti stóðu í samfélaginu, svo sem stúlkum sem eignuðust óskilgetin börn og láglaunakonum. Engu að síður gætti mikillar tortryggni blaðsins í garð jafnaðarmanna, sem taldir voru ala á sundrung og óeiningu. Hafði Brautin til að mynda þungar áhyggjur af verkfallsátökum og kallaði eftir því að sett yrðu lög um gerðardóma til að útkljá vinnudeilur. Umbætur á kosningakerfinu voru meðal hugðarefna blaðsins, sem kallaði eftir jöfnun atkvæðaréttar þar sem landinu yrði skipt upp í jafnfjölmenn tvímenningskjördæmi, þar sem bundið yrði í lög að annar þingmaður hvers kjördæmis skyldi vera kvenkyns.

Samúð blaðsins með málstað Íhaldsflokksins var augljós, en Sigurbjörg Þorláksdóttir var systir formannsins Jóns Þorlákssonar og hafði sjálf verið í framboði fyrir flokkinn. Brautin var þó fjarri því hreint flokksmálgagn og gagnrýndi hiklaust alla stjórnmálastéttina fyrir skilningsleysi á kvenfrelsi.

Sérstakt áhugamál ritstjórnarinnar var að koma upp járnbrautarlestum á Íslandi. Fjölmargar greinar birtust um kosti járnbrauta í blaðinu, þar sem sérstaklega var útskýrt hvílíkt hagsmunamál kvenna slík framkvæmd yrði, einkum þar sem þá gæfist reykvískum húsmæðrum kost á hollri og ódýrri mjólk frá Suðurlandsundirlendinu. Var í því samhengi oft vísað til þess hverju stuðningur kvenna við byggingu Landspítalans hefði skilað og hvatt til þess að íslenskar konur myndu nú snúa sér að baráttu fyrir framgangi járnbrautarmálsins.

Sigurbjörg Þorláksdóttir lét af störfum ritstjóra sumarið 1929 vegna vanheilsu og sá Marta Einarsdóttir ein um útgáfuna upp frá því. Síðasta tölublaðið kom út í febrúar 1930 og má af því ráða að reksturinn hafi verið orðinn þungur. Fáeinum vikum fyrr hafði útgáfu hins kvennablaðsins, 19. júní, verið hætt af sömu ástæðum. Brautin og 19. júní voru um margt svipuð blöð, þótt pólitískar áherslur þeirra væru mismunandi. Lítil vinátta virðist hafa verið milli aðstandenda blaðanna tveggja, sem virtust forðast að nefna samkeppnisaðilann á nafn.
The Open University

The Open University er breskur ríkisháskóli sem sérhæfir sig í fjarnámi. Háskólinn er stærsti grunnnámsháskóli Bretlands. Hann var stofnaður árið 1969 í stjórnartíð Breska verkamannaflokksins í þeim tilgangi að auka aðgengi almennings að háskólamenntun. Hann hóf starfsemi árið 1971 í fyrrum myndverum BBC, Alexandra Palace í Norður-London. Stjórnarsetur skólans er í Milton Keynes í Buckinghamshire og víðar um Bretland.

Langflestir nemendur í grunnnámi stunda námið utan skólans. Hluti af námskeiðum skólans er í boði um allan heim. Háskólinn er stærsta háskólastofnun Bretlands og ein sú stærsta í Evrópu með yfir 174.000 nemendur.
Franska karlalandsliðið í knattspyrnu

Franska karlalandsliðið í knattspyrnu er knattspyrnulandslið Frakklands. Liðið hefur keppt í 13 heimsmeistarakeppnum og sjö Evrópukeppnum. Heimavöllur Frakka er Stade de France í Paris.

EM í Knattspyrnu.

Frakkland er eitt af þeim löndum sem hefur staðið sig hvað best á EM í knattspyrnu og hefur unnið mótið tvisvar: EM 1984 og EM 2000. Liðið hefur unnið næstflesta titla á eftir Spáni og Þýskaland sem hafa bæði unnið þrjá titla hvor.
Rúmenska karlalandsliðið í knattspyrnu

Rúmenska karlalandsliðið í knattspyrnu hefur í gegnum árin haft mikilli velgengni að fagna bæði á HM sem og EM. Gullaldar ár Rúmena voru frá 1990-1998, enn á þeim árum tókst þeim að komast á hvert stórmótið á fætur öðru, enda voru þeir með frábært og vel mannað lið á þeim árum, helsta stjarna þeirra á þeim árum var Gheorghe Hagi .

Saga.

Rúmenar hafa mikla og sterka knattspyrnu hefð og hafa í gegnum árin alið af sér marga fræga leikmenn enda voru þeir gríðalega sterkir á árunum 1990-1998.

Rúmenía á EM.

Rúmenar náðu sínum fyrsta góða árangri á EM þegar þeim tókst að komast í 8 liða úrslit á EM 1972. Rúmenar duttu þá úr leik gegn Ungverjum . Næsta evrópumót Rúmena var EM í Frakklandi EM 1984 þá voru kynslóðaskipti og gullaldar liðið var að stíga sín fyrstu skref, og það lið eftir að vera eitt þekktaasta lið rúmena til þessa, í því liði voru meðal annara hin þá efnilegi Gheorghe Hagi. Þeir lentu í erfiðum riðli með Vestur-Þjóðverjum, Portúgal og Spáni. Rúmenar voru neðstir í riðlinum og næst neðstir í mótinu. Þetta var lélegasti árangur Rúmena á EM. Árið 2000 tókst þeim að komast upp úr riðlinum. Á því móti áttu þeir mjög eftirminnilegan leik á móti Englendingum. Leikurinn var sá síðasti í riðlinum og skar úr um hvort liðið færi áfram. Rúmenarnir spiluðu gilmrandi bolta með Gheorghe Hagi fremstan í flokki og unnu 3-2. Í 8 liða úrslitum töpuðu þeir þó gegn gríðarlega sterku liði Ítala .

Rúmenar á HM.

Rúmenar tilheyra hópi þeirra þjóða sem tók þátt á fyrsta HM í knattspyrnu. Rúmenía er eitt af fjórum löndum evrópu sem tóku þá áhættu að ferðast til Suður-Ameríku til að taka þátt í fyrsta Heimsmeistaramóti landsliða í knattspyrnu karla 1930. Rúmenar unnu sinn fyrsta leik á móti Perú 3-1. Rúmenum tókst þó ekki að komast lengra á þessu á móti, þar sem þeir töpuðu gegn verðandi heimsmeisturunum og heimastrákunum í Úrúgvæ. 1990 voru Rúmenar aftur mættir á HM með gullkynslóðina. Þar tókst þeim að koma sér uppúr riðlinum. Gheorghe Hagi var þá að vaxa úr grasi og smám saman að verða af stórstjörnu enda var hann stundum kallaður "Maradona Karpatafjalla". Rúmenar unnu gegn sterku liði Sovétmanna í opnunarleiknum og komust uppúr riðlinum enn töpuðu svo óvænt í 8 liða úrslitum gegn Írlandi

HM 1994 vann Rúmenía gegn Kólumbíu og Bandaríkjunum í riðilinum og komust áfram þrátt fyrir tap á móti Sviss. Rúmenum tókst í næstuumferð að slá út Argentínu 3–2. Ilie Dumitrescu og Gheorghe Hagi voru markaskorar í þeim leik. í áttaliða úrslitum töpuðu þeir frekar óvænt á móti Svíþjóð.Á HM 1998 tókst þeim að komast uppúr riðlinum eftir sigur á móti Englandi(2-1) og Kólumbíu(1-0). Enn í næstu umferð töpuðu þeir gegn sterku liði Króata.

Leikmannahópur.

Eftirfarandi leikmenn voru útvaldir til að spila gegn Íslandi 8.október 2020, Noregi og Austurríki 11.október og 14.október 2020

"Tölfræði uppfærð , 4. okt 2020."
Þingholtsstræti 29

Þingholtsstræti 29 er hús notað af Stofnun Árna Magnússonar í íslenskum fræðum.

Saga.

Í lok 19. aldar keyptu nafnarnir Jón Magnússon, landritari, síðar forsætisráðherra, og Jón Jensson, háyfirdómari (sem síðar varð tengdafaðir Sigurðar Nordals) sér lóðir hlið við hlið í Þingholtsstræti. Á árunum 1898 og 1899 reistu þeir sér hús yfir fjölskyldur sínar, Þingholtsstræti númer 27 og 29. Húsið númer 27 skemmdist í bruna árið 1975 og var flutt yfir götuna á lóð nr. 28 tveimur árum síðar. Húsið númer 29 stendur enn á sínum stað.

Í húsinu við Þingholtsstræti 29 bjó Jón Magnússon ásamt konu sinni, Þóru Jónsdóttur listakonu og kjördóttur þeirra til ársins 1912 þegar þau fluttu í veglegt hús að Hverfisgötu 21 sem Jón hafði látið reisa.

Síðar eignaðist Pálmi Pálsson, yfirkennari við Menntaskólann í Reykjavík húsið. Kona hans var Sigríður Björnsdóttir, þau áttu einn son, Pál Pálmason. Fjölskylda Pálma bjó í húsinu allt fram á níunda áratug 20. aldar. Húsið kemur við sögu í skrifum Stephans G. Stephanssonar skálds sem kom þangað í Íslandsheimsókn sinni 1917 meðan Pálmi bjó þar. Einnig segir Halldór Laxness frá því í endurminningabókum sínum að hann hafi verið kallaður á fund Pálma í þetta hús en yfirkennaranum leist ekki á sérviskulegt málfar nemandans.

Menntamálaráðuneyti festi kaup á húsinu árið 1987 til að nota það sem aðsetur fyrir Stofnun Sigurðar Nordals. Stofnunin var þar frá því hún hóf starfsemi 1. janúar 1988 en hún varð síðar hluti af sameinaðri Stofnun Árna Magnússonar í íslenskum fræðum árið 2006. Skrifstofa stofnunarinnar er á aðalhæð hússins. Á efri hæð er íbúð sem erlendir fræðimenn, er koma til Ísland til að sinna rannsóknum, geta fengið afnot af. Húsinu hefur verið viðhaldið eins og kostur er en árið áður en stofnunin hóf starfsemi sína, 1987, unnu Hörður Ágústsson, listmálari og Leifur Blumenstein, byggingafræðingur álitsgerð um húsið. Í henni er fróðleg samantekt um byggingarsögulegt samhengi hússins, í hvaða ástandi það var á þeim tíma og drög að verkáætlun. Húsið er nú friðlýst.

Byggingarstíll.

Húsið við Þingholtsstræti 29 er með timburklæðningu og dæmigerðu norsku tréskrauti. Það er klætt lóðrétti klæðningu á rishæð og porti en láréttri á jarðhæð. Húsið er eitt af þeim fyrstu sem flutt voru hingað tilhöggin frá Noregi og er líklega svokallað norskt ,katalóghús”. ,Í einni heimild segir þó að Johan Klev frá Mandal hafi reist húsið. Sé það rétt er þetta dæmi um það að handverkshefðin hélt velli eftir að iðnvædd framleiðsla á katalóghúsum var tekin upp." (Birgit Abrecht. 2000, bls. 62)

Aðeins tvö hús í Reykjavík eru nú talin algerlega úr tilsniðnu, innfluttu efni en það eru húsið við Þingholtsstræti 29 sem er í sveitserstíl og Höfði í jugendstíl. ,Bæði eru frá fyrirtækinu Strömmen í Noregi." (Birgit Abrecht. 2000, bls. 62).
Þjóðgarðar á Ítalíu

Þjóðgarðar á Ítalíu eru 25. Sá fyrsti var stofnaður árið 1922 og sá síðasti var stofnaður árið 2016. Þeir þekja 5-6% af landsvæði landsins.